CELEX: 32015D0633
Language: da
Date: 2015-04-20 00:00:00
Title: Rådets afgørelse (EU) 2015/633 af 20. april 2015 om indgivelse af et forslag på vegne af Den Europæiske Union om opførelse af yderligere kemikalier i bilag A til Stockholmkonventionen om persistente organiske miljøgifte

23.4.2015   
            
            
               DA
            
            
               Den Europæiske Unions Tidende
            
            
               L 104/14
            
         RÅDETS AFGØRELSE (EU) 2015/633
   af 20. april 2015
   om indgivelse af et forslag på vegne af Den Europæiske Union om opførelse af yderligere kemikalier i bilag A til Stockholmkonventionen om persistente organiske miljøgifte
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 14. oktober 2004 godkendte Det Europæiske Fællesskab ved Rådets afgørelse 2006/507/EF (1) Stockholmkonventionen om persistente organiske miljøgifte (»konventionen«).
            
         
               (2)
            
            
               Som part i konventionen kan Unionen fremsætte forslag om ændring af konventionens bilag. Konventionens bilag A indeholder en fortegnelse over persistente organiske miljøgifte til udfasning.
            
         
               (3)
            
            
               Ifølge de foreliggende videnskabelige oplysninger og vurderingsrapporter og under behørig hensyntagen til de screeningskriterier, der er fastsat i konventionens bilag D, kan det konstateres, at perfluoroctansyre (PFOA), salte heraf og PFOA-relaterede stoffer, der kan nedbrydes til PFOA under miljømæssige betingelser (»PFOA samt forbindelser heraf«), udviser egenskaber, der er karakteristiske for persistente organiske miljøgifte.
            
         
               (4)
            
            
               I henhold til artikel 59, stk. 1, i Europa-Parlamentets og Rådets forordning (EF) nr. 1907/2006 (2) og et dossier, der er udarbejdet i henhold til bilag XV til nævnte forordning, er PFOA og dets ammoniumsalt (APFO) blevet føjet til kandidatlisten over særligt problematiske stoffer, der opfylder kriterierne i nævnte forordnings artikel 57, litra c), som reproduktionstoksiske i kategori 1B, og de opfylder desuden kriterierne i nævnte forordnings artikel 57, litra d), som stoffer, der er persistente, bioakkumulerende og toksiske.
            
         
               (5)
            
            
               I henhold til artikel 69, stk. 4, i forordning (EF) nr. 1907/2006 er PFOA samt forbindelser heraf i øjeblikket genstand for et andet dossier, der er udarbejdet i henhold til bilag XV i nævnte forordning, som er forelagt Det Europæiske Kemikalieagentur med det formål at begrænse fremstillingen, markedsføringen eller anvendelsen af PFOA samt forbindelser heraf som stoffer som sådan eller som bestanddele i andre stoffer, i blandinger eller artikler.
            
         
               (6)
            
            
               PFOA samt forbindelser heraf er stoffer, som har udbredt anvendelse på verdensplan og forekommer overalt i miljøet. Da PFOA kan transporteres i miljøet over lange afstande, er foranstaltninger på nationalt plan eller på EU-plan ikke tilstrækkelige til at sikre et højt beskyttelsesniveau for miljø og sundhed, og der er derfor behov for mere vidtgående foranstaltninger på internationalt plan.
            
         
               (7)
            
            
               Unionen bør derfor indgive et forslag til konventionens sekretariat om opførelse af PFOA samt forbindelser heraf i konventionens bilag A. Nævnte forslag og Unionens holdning for så vidt angår betingelserne for at opføre PFOA samt forbindelser heraf i konventionens bilag A bør tage hensyn til alle relevante oplysninger, der erhverves i løbet af den igangværende begrænsningsproces, jf. artikel 68-73 i forordning (EF) nr. 1907/2006 —
            
         VEDTAGET DENNE AFGØRELSE:
   Artikel 1
   1.   Unionen indgiver et forslag om opførelse af perfluoroctansyre samt forbindelser heraf i bilag A til Stockholmkonventionen om persistente organiske miljøgifte.
   2.   Kommissionen meddeler på vegne af Unionen forslaget til konventionens sekretariat med alle de oplysninger, der kræves i henhold til konventionens bilag D.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 20. april 2015.
      
         
            På Rådets vegne
         
         J. DŪKLAVS
         
            Formand
         
      
   
   
      (1)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
   
      (2)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).